Miroqi. Miroqi – Qashqadaryo viloyati Shahrisabz tumanida joylashgan qishloq. 1986-yil 27-mayda shaharcha maqomini olgan. Joylashuvi. Miroqi shaharchasidan viloyat markazi (Qarshi shahri) gacha 127 km, tuman markazigacha 16 km masofa mavjud. Shaharchaga eng yaqin temir yoʻl stansiyasi – Kitob (29 km) shahrida joy olgan. Shaharcha Oqsuv daryosi boʻyida joylashgan. Shahar hududida Miraki dam olish maskani joylashgan. Miroqi Hisor tizmasi togʻlarida dengiz sathidan 1000 metr balandlikda joy olgan. Miroqi yaqinida Gissarak suv ombori bor. Miraki dam olish maskani. Miraki dam olish maskani Qashqadaryo viloyatidagi eng mashhur dam olish sanatoriyalaridan biri hisoblanadi. U yer 1993-yildan buyon oʻz faoliyatini amalga oshirib kelmoqda. Sanatoriya maydoni 20.5 gektarni tashkil etadi. Bu yerda iqlimning yaxshiligi va havoning tozaligi sababli ham doimiy gavjum. Dam olish maskani zamonaviy tibbiy asbob uskunalar bilan jihozlangan. U yerda shuningdek, kinoteatr, sauna, bilyard xonalari, fitobar va choyxona ham mavjud. Dam olish maskanida davolanuvchilarning vaqtini maroqli oʻtkazish uchun Munavvar vodiysi, Qora daryo darasi, Gelon qishlogʻi, Hazrati Sukor ota togʻalari, Mingchinor sharsharasiga sayohatlar amalga oshiriladi. Sihatgoh asosan yoz oylarida gavjum boʻladi. Aholisi. Shaharchaning umumiy aholisi 150 ming kishidan ortiqni tashkil etadi (2024-yil). Aholining asosiy etnik tarkibini oʻzbeklar, tojik, tatr, rus va boshqa millat vakillari tashkil etadi. Miroqida 5 ta qishloq joylashgan boʻlib: Miroqi, Xalach, Rudak, Yozmon, Toshqurgʻon qishloqlari mavjud. Odamlari juda samimiy insonlardir. Sanoati. Shaharchada mahalliy sanoat korxonalari, savdo, madaniy va maishiy xizmat koʻrsatish shoxobchalari, umumiy taʼlim maktabi, kasb-hunar, musiqa maktablari, kutubxona, klub, kasalxona, sanatoriy bor. Aholisi Miroqi kanalidan suv oladi. Iqlimi. Shaharcha iqlimi kontinental. Yillik oʻrtacha harorat 14.7° darajani tashkil etadi. Yanvarning oʻrtacha harorati 0.8°, eng past harorati esa 26° ga teng. Iyulning oʻrtacha harorati 28°, eng yuqori harorati esa 43° ga teng. Yogʻin miqdori. Miroqi shaharchasiga yillik 545 mm yogʻin tushadi. Vegetatsiya davri 219 kunni tashkil etadi. Tuprogʻi. Shahar hududida boʻz, jigarrang va qoʻngʻir togʻ-oʻrmon tuproqlari keng tarqalgan.